b'\n_START_ARTICLE_\nDrvenik Mali\n_START_PARAGRAPH_\nDrvenik Mali je otok v Jadranskem morju, ki pripada Hrva\xc5\xa1ki._NEWLINE_Otok, na katerem stojita dva svetilnika in istoimensko naselje, le\xc5\xbei 18 km severozahodno od Trogira. Najegova povr\xc5\xa1ina meri 3,42 km\xc2\xb2. Dol\xc5\xbeina obalnega pasu je 12,024 km. Najvi\xc5\xa1ja to\xc4\x8dka je 79 mnm visoka Glavica. Obala je mo\xc4\x8dno raz\xc4\x8dlenjena in povsod dostopna, najlep\xc5\xa1a pe\xc5\xa1\xc4\x8dena pla\xc5\xbea je v zalivu Vela Rina. Na otoku, ki ga doma\xc4\x8dini imenujejo Plo\xc4\x8da, prebiva 60 stalnih prebivalcev (\xc5\xa1tetje 2001), \xc5\xbeive\xc4\x8dih predvsem v naselju Mali Drvenik, ki ga sestavlja pet zaselkov (Doli\xc4\x8di, Male Kuknjare, Petomovar, ter Vela in Mala Rina). Dostop na otok, po katerem je prepovedan motorni promet, je mogo\xc4\x8d s trajektno linijo iz Trogira. Na otoku ni vodovoda._NEWLINE_Pod naseljem, v zalivu Borak, je manj\xc5\xa1e poplnoma zaprto pristani\xc5\xa1\xc4\x8de z valobranom v obliki raztegnjene \xc4\x8drke Z in kolenastim pomolom na katerega pristaja trajekt. Znotraj luke, v katero pelje 10 m \xc5\xa1irok vstop, je od valobrana potegnjen \xc5\xa1e en manj\xc5\xa1i pomol. Ob pomolu je morje globoko do 4 m. V pristani\xc5\xa1\xc4\x8du je tudi splavna dr\xc4\x8da. Pristani\xc5\xa1\xc4\x8de je odprto severozahodnim vetrovom, ob burji pa ni priporo\xc4\x8dljivo pristajati na severni strani pomola._NEWLINE_Iz pomorske karte je razvidno, da na otoku stojita dva svetilnika. Prvi je v pristani\xc5\xa1\xc4\x8du. Stoji na valobranu in oddaja svetlobni signal: BR Bl 3s, nazivni domet je 4 milje. Drugi stoji na rtu Pasike na severozahodni strani otoka. Ta svetilnik oddaja svetlobni signal: B Bl(4) 15s. Nazivni domet svetilnika je 7 milj.'